—

Med henblik på at tilpasse varespecifikationen, så den afspejler de dyrkningsformer, der anvendes i Estepa, og som indebærer mere avancerede agronomiske teknikker, der er bedre for produktet og miljøet, ændres teksten i punkterne a) Definerede faktorer, b) Dyrkningscyklus og punkt E) Produktionsmetode til følgende formulering: »a) Definerede faktorer — Beplantningstæthed og træstammer Beplantningstætheden varierer meget i hele området fra omkring 75-100 træer pr. hektar i de ældre olivenlunde til mellem 100 og 200 træer pr. hektar i de nyere olivenlunde. I området Estepa har 12 % af oliventræerne én stamme, hvorimod 77 % af alle træerne i olivenlundene har tre eller flere stammer. Det er vigtigt at understrege at en stor del af de intensive beplantninger i området er planter med en stamme. De formeres ved at sætte træafgrøder i poser eller ved at plante halvtræagtige stiklinger, som danner rødder ved tågeformering, hvorefter de omplantes i plastikposer. De lokale myndigheder tilskynder til denne metode i deres omstruktureringsplaner for olivenlundene. Ved beplantningsmønstre skelner man mellem: — De traditionelle olivenlunde, der for det meste er trekantede og måler 12×12, men der findes også kvadrater og rektangler og andre mål som 11×11, 13×13, 10×12 osv. — De nye intensive olivenlunde, der har en større beplantningstæthed og mindre beplantningsmål, hvor man både finder kvadrater og rektangler med mål som 8×8, 7×7, 6×8, 6×4, etc.. De mest almindelige mål er dog 7×7 og 6×8. b) Dyrkningsmetoder — Gødning Jorden pløjes om vinteren efter høsten og om sommeren ved hjælp af en vibrokultivator med en dybdeindstilling på højst 10 cm. Dette arbejde udføres ca. 4-5 gange årligt. Jorden mellem rækkerne af de oliventræer, der dyrkes efter dryfarmingmetoden, holdes fri for ukrudt ved brug af plantebeskyttelsesmidler. I olivenlunde, hvor der kunstvandes, holdes en række mellem træerne fri ved at sprøjte herbicid før emergens. I de olivenlunde, hvor der kunstvandes, gødes der via vandingsvandet ved brug af komplekse blandinger efter formler, som ejerne af olivenlundene deler med hinanden eller får anbefalet fra specialister på området. Når der gødes via vandingsvandet, tilføres jorden fremfor alt nitrogen, fosfor, kalium og mikroelementer med henblik på at korrigere de mangler, der opdages ved visuel kontrol, eller i de mange bladanalyser, der udføres. Der findes mange jordlod, hvor man ikke pløjer. Tidligere lod man jorden ligge bar, men de seneste år vedligeholdes den med vegetationsdække og vilde planter, og der anvendes kun buskryddere i slutningen af vinteren. — Vanding De fleste olivenlunde vandes ikke. De intensive olivenlunde har i høj grad medført en stigning i brugen af kunstvanding, specielt i det seneste årti. Der anvendes næsten udelukkende lokale vandingssystemer, hvilket gør, at der tilføres varierende mængder vand, afhængigt af hvor meget, der er til rådighed. Olivenlundene med kunstvandingsanlæg er spredt over hele området og er således ikke koncentreret i et specielt område. — Beskæring Oliventræerne i området Estepa formes efter beskæringsmetoderne, som i dette område er kendt som »poda en cabeza« og »poda racional«, hvor store stykker træ skæres fra stammen. Der bruges nu også den mindre aggressive beskæringsmetode »Jaén« (poda racional). I begge tilfælde stræbes der efter at opnå en krone, der øger træets produktive areal. Man holder også øje med forholdet mellem blade og grene, som et slags indeks for produktionskapaciteten. I mange tilfælde og fordi mange af olivenfrugterne fra dette område er »spiseoliven«, lægges der vægt på at »tynde ud« i grenene med det formål at få større oliven. Den moderne intensiverede olivendyrkning har et større antal træer pr. hektar, og træerne har kun én stamme, hvilket passer bedre til den nuværende mekaniske måde at høste oliven på. Når trækronens produktive kapacitet er god nok, og olivengrenene er blevet meget tykke, »tyndes« der let ud i træet, og dermed skabes grenstrukturen langsomt. — Plantebeskyttelse De mange enheder, der er tilknyttet den beskyttede oprindelsesbetegnelse »Estepa«, anvender oftest ATRIAS-eksperter og agronomer, som kontrollerer og evaluerer de primære skadegørere og sygdomme, der findes i oliventræerne. De fastsætter behandlingstærsklerne fra de kontrolstationer, der er placeret strategisk rundt omkring i området, og informerer via forskellige offentliggørelsesmetoder (ugentlige nyhedsbreve, radioprogrammer og på tv, osv.) olivendyrkerne om, hvornår de skal gribe ind og med hvilket autoriseret plantebeskyttelsesmiddel for undgå at ødelægge den nyttige fauna og undgå, at produktet ender på olivenfrugterne. Deres anbefalinger bliver fulgt af næsten alle olivendyrkere. Af alle skadedyr og sygdomme, der truer olivendyrkningen i området, nævnes dem, der kræver den største forebyggelse: olivenfluer, olivenskjoldlus, barkbiller og olivenmøl. For så vidt angår olivenfluer, sprøjtes der enten med dimethoat i luften, eller også spredes det på jorden i de tilfælde, hvor tallene overskrider de fastsatte grænseværdier. Ved olivenskjoldlus spredes carbaryl og pyriproxyfen i den mængde, der er angivet af ATRIAS-eksperterne. Til at udrydde barkbiller bruges pyrethrin eller dimethoat. Mod olivenmøl bruges en dobbelt dosis dimethoat, hvis tallene overstiger de fastsatte grænseværdier. Det understreges igen, at brugen af denne type produkter altid skal ske under vejledning af en ATRIAS-ekspert. Dette vigtige arbejde er generelt er accepteret og anvendes af olivendyrkerne og sikrer, at frugter af den bedst mulige kvalitet leveres til olivenmøllerne. Sideløbende med det arbejde, som disse kontrolgrupper udfører, etableres der integrerede produktionssammenslutninger (Agrupaciones de Producción Integrada (API)) i området. De udfører deres virke i oliemøllerne, hvilket garanterer levnedsmiddelsikkerheden for de producerede olier, eftersom sammenslutningerne benytter sig af specialister, der kontrollerer hele produktionsprocessen fra mark til mølle og fører optegnelser herover i olivendyrkernes logbøger, hvilket garanterer den bedste sporbarhed af produkterne.« Følgende føjes til varespecifikationen: »For at en ekstra jomfruolivenolie kan få den beskyttede oprindelsesbetegnelse »Estepa«, skal olivendyrkerne overholde praksis for integreret olivenproduktion i Andalusien (bekendtgørelse af 15. april 2008 om vedtagelse af forordningen om integreret olivenproduktion eller økologisk produktion) og Rådets forordning (EF) nr. 834/2007 af 28. juni 2007 om økologisk produktion og mærkning af økologiske produkter og om ophævelse af forordning (EØF) nr. 2092/91. Ved ophævelse af de ovenstående bestemmelser, skal de bestemmelser, der erstatter disse, overholdes.«